ΕΛΛΗΝΙΣΤΙΚΑ ΕΠΙΓΡΑΜΜΑΤΑ

ΑΣΚΛΗΠΙΑΔΟΥ

5.64

Νεῖφε, χαλαζοβόλει, ποίει σκότος, αἴθε κεραύνου,

πάντα τὰ πορφύροντ’ ἐν χθονὶ σεῖε νέφη·

ἢν γάρ με κτείνῃς τότε παύσομαι, ἢν δέ μ’ ἀφῇς ζῆν

καὶ διαθῇς τούτων χείρονα κωμάσομαι·

ἕλκει γάρ μ’ ὁ κρατῶν καὶ σοῦ θεός, ᾧ ποτε πεισθείς,

Ζεῦ, διὰ χαλκείων χρυσὸς ἔδυς θαλάμων.

5.145

Αὐτοῦ μοι στέφανοι παρὰ δικλίσι ταῖσδε κρεμαστοί

μίμνετε μὴ προπετῶς φύλλα τινασσόμενοι

οὓς δακρύοις κατέβρεξα – κάτομβρα γὰρ ὄμματ’ ἐρώντων –

ἀλλ’ ὅταν οἰγομένης αὐτὸν ἴδητε θύρης

στάξαθ’ ὑπὲρ κεφαλῆς ἐμὸν ὑετὸν ὡς ἂν † ἄμεινον

ἡ ξανθή γε κόμη τἀμὰ πίῃ δάκρυα.

5.164

Νύξ, σὲ γάρ, οὐκ ἄλλην μαρτύρομαι, οἷά μ’ ὑβρίζει

Πυθιὰς ἡ Νικοῦς οὖσα φρεναπάτις.

κληθείς, οὐκ ἄκλητος ἐλήλυθα· ταῦτα παθοῦσα

σοἰ μέμψαιτ’ ἔτ’ ἐμοῖς στᾶσα παρὰ προθύροις.

12.46

Οὐκ εἴμ’ οὐδ’ ἐτέων δύο κεἴκοσι καὶ κοπιῶ ζῶν·

ὤρωτες, τί κακὸν τοῦτο; τί με φλέγετε;

ἢν γὰρ ἐγώ τι πάθω τί ποιήσετε; δῆλον, Ἔρωτες,

ὡς τὸ πάρος παίξεσθ’ ἄφρονες ἀστραγάλοις.

12.50

Πῖν’, Ἀσκληπιάδη· τί τὰ δάκρυα ταῦτα; τί πάσχεις;

οὐ σὲ μόνον χαλεπὴ Κύπρις ἐλῄσατο,

οὐδ’ ἐπὶ σοὶ μούνῳ κατεθήξατο τόξα καὶ ἰούς

πικρὸς Ἔρως· τί ζῶν ἐν σποδιῇ τίθεσαι;

πίνωμεν Βάκχου ζωρὸν πόμα· δάκτυλος ἀώς·

ἦ πάλι κοιμιστὰν λύχνον ἰδεῖν μένομεν;

†πίνομεν, οὐ γὰρ ἔρως† μετά τοι χρόνον οὐκέτι πουλύν,

σχέτλιε, τὴν μακρὰν νύκτ’ ἀναπαυσόμεθα.

5.189

Νὺξ μακρὴ καὶ χεῖμα, †μέσην δ’ ἐπὶ Πλειάδα δύνει,

κἀγὼ πὰρ προθύροις νίσομαι ὑόμενος,

τρωθεὶς τῆς δολίης κείνης πόθῳ· οὐ γὰρ ἔρωτα

Κύπρις ἀνιηρὸν δ’ ἐκ πυρὸς ἧκε βέλος.

ΚΑΛΛΙΜΑΧΟΥ

12.118

Εἰ μὲν ἑκών, Ἀρχῖν’, ἐπεκώμασα μυρία μέμφου,

εἰ δ’ ἄκων ἥκω τὴν προπέτειαν ἔα.

ἄκρητος καὶ ἔρως μ’ ἠνάγκασαν, ὧν ὁ μὲν αὐτῶν

εἷλκεν, ὁ δ’ οὐκ εἴα τἠν προπέτειαν ἐᾶν·

ἐλθὼν δ’ οὐκ ἐβόησα τίς ἢ τίνος ἀλλ’ ἐφίλησα

τὴν φλιήν. εἰ τοῦτ’ ἐστ’ ἀδίκημ’ ἀδικέω.

ΜΕΛΕΑΓΡΟΥ

12.132b

Ἆ ψυχὴ βαρύμοχθε, σὺ δ’ ἄρτι μὲν ἐκ πυρὸς αἴθῃ,

ἄρτι δ’ ἀναψύχεις πνεῦμ’ ἀναλεξαμένη.

τί κλαίεις; τὸν ἄτεγκτον ὅτ’ ἐν κόλποισιν Ἔρωτα

ἔτρεφες, οὐκ ᾔδεις ὡς ἐπὶ σοὶ τρέφετο;

οὐκ ᾔδεις; νῦν γνῶθι καλῶν ἄλλαγμα τροφείων

πῦρ ἅμα καὶ ψυχρὰν δεξαμένη χιόνα.

αὐτὴ ταῦθ’ εἵλου· φέρε τὸν πόνον· ἄξια πάσχεις

ὧν ἔδρας ὀπτῷ καιομένη μέλιτι.

5.191

Ἄστρα καὶ ἡ φιλέρωσι καλὸν φαίνουσα Σελήνη

καὶ Νὺξ καὶ κώμων σύμπλανον ὀργάνιον,

ἆρά γε τὴν φιλάσωτον ἔτ’ ἐν κοίταισιν ἀθρήσω

ἄγρυπνον λύχνῳ πόλλ’ †ἀποδαομένην†·

ἤ τιν’ ἔχει σύγκοιτον; ἐπὶ προθύροις μαρανθείς

δάκρυσιν ἐκδήσω τοὺς ἱκέτας στεφάνους

ἓν τόδ’ ἐπιγράψας, «Κύπρι, σοὶ Μελέαγρος ὁ μύστης

σῶν κώμων στοργᾶς σκῦλα τάδ’ ἐκρέμασε».

12.72

Ἤδη μὲν γλυκὺς ὄρθρος· ὁ δ’ ἐν προθύροισιν ἄυπνος

Δᾶμις ἀποψύχει πνεῦμα τὸ λειφθὲν ἔτι

σχέτλιος Ἡράκλειτος ἰδών· ἔστη γὰρ ὑπ’ αὐγάς

ὀφθαλμῶν, βληθεὶς κηρὸς ἐς ἀνθρακιήν.

ἀλλά μοι ἔγρεο, Δᾶμι δυσάμμορε· καὐτὸς Ἔρωτος

ἕλκος ἔχων ἐπὶ σοῖς δάκρυσι δακρυχέω.